[pic] | COMISIA EUROPEANĂ |

Bruxelles, 23.3.2011

COM(2011) 136 final

RAPORT AL COMISIEI

Fondul de Solidaritate al Uniunii EuropeneRaport anual 2009

CUPRINS

1. Introducere 3

2. Cereri în curs din 2008 și cereri noi primite în 2009 3

3. Finanțare 6

4. Încheieri 7

5. Concluzii 7

Anexa 1: Cereri în curs și cereri noi prezentate fondului de solidaritate al uniunii europene în 2009 9

Anexa 2: Privire de ansamblu asupra cererilor prezentate fondului de solidaritate al uniunii europene începând din 2002 10

INTRODUCERE

Fondul de Solidaritate al Uniunii Europene a fost înființat la 15 noiembrie 2002. Articolul 12 din Regulamentul (CE) nr. 2012/2002 al Consiliului din 11 noiembrie 2002 de instituire a Fondului de Solidaritate al Uniunii Europene (denumit în continuare „regulamentul privind Fondul de Solidaritate”) prevede prezentarea unui raport referitor la activitatea fondului din anul anterior adresat Parlamentului European și Consiliului. Prezentul raport prezintă activitățile fondului în 2009, incluzând, ca și în rapoartele anterioare, tratarea cererilor în curs și noi, precum și evaluarea rapoartelor de punere în aplicare în vederea pregătirii acestora pentru încheiere.

În ceea ce privește numărul de cereri, 2009 a fost unul dintre cei mai „liniștiți” ani pentru Fondul de Solidaritate al UE. În total, în cursul anului, au fost depuse numai șase cereri pentru ajutor din Fondul de Solidaritate al Uniunii Europene, în timp ce, în cursul unora dintre anii anteriori, au fost prezentate până la 19 cereri. Patru dintre cererile din 2009 – referitoare la incendiile forestiere din regiunea Attica din Grecia, la furtunile din Cipru, la inundațiile din insula grecească Evia și la torentele noroioase din Sicilia – au fost prezentate în timpul lunilor noiembrie și decembrie astfel încât evaluarea lor a putut să fie finalizată numai în timpul anului 2010. Aceste catastrofe au avut o amploare relativ redusă și au fost evaluate ca neîndeplinind criteriile pentru activarea fondului[1].

Cu toate acestea, în ceea ce privește daunele cauzate și ajutorul plătit, anul 2009 a fost destul de extraordinar. Cutremurul din L’Aquila din regiunea italiană Abruzzo a fost, de fapt, cea mai mare catastrofă de la înființarea fondului și a dus, ulterior, la cea mai mare subvenție acordată vreodată, ridicându-se la aproape jumătate de miliard de EUR. Furtuna Klaus din sud-vestul Franței a fost o altă catastrofă majoră, cu daune considerabil mai ridicate decât media.

CERERI ÎN CURS DIN 2008 șI CERERI NOI PRIMITE ÎN 2009

Cipru (secetă)

În 2008, Cipru s-a confruntat cu un deficit de ploi care a avut repercusiuni grave asupra condițiilor de viață, economiei și a mediului natural. Autoritățile cipriote au prezentat, la 1 iulie 2008, o cerere de asistență financiară din Fondul de Solidaritate al Uniunii Europene, care a fost completată cu informații suplimentare la 16 octombrie 2008. Aceasta a fost prima cerere de ajutor din Fondul de Solidaritate referitoare la secetă. Regulamentul privind Fondul de Solidaritate prevede ca cererea să fie înaintată cel târziu la zece săptămâni de la prima daună cauzată de catastrofă, ceea ce, în cazul unei catastrofe cu evoluție lentă, cum este seceta, prezintă dificultăți obiective. Cu toate acestea, în cazul Ciprului, pe fondul unei perioade de trei ani cu precipitații neobișnuit de reduse, absența precipitațiilor a atins nivelul maxim la sfârșitul sezonului ploios, în aprilie 2008. Prin urmare, Comisia a considerat că data de 22 aprilie 2008 poate fi acceptată ca reprezentând începutul catastrofei majore. În consecință, cererea prezentată Comisiei la 1 iulie 2008 a respectat termenul stabilit la articolul 4 alineatul (1).

Autoritățile cipriote au estimat daunele directe totale, suferite după 22 aprilie 2008, la 176,15 milioane de EUR. Deoarece această sumă a depășit pragul de 84,673 milioane de EUR (și anume, 0,6 % din venitul național brut - VNB), aplicabil Ciprului, seceta s-a calificat drept „catastrofă naturală majoră care a afectat teritoriul complet al țării”. La 24 octombrie 2008, Comisia a propus mobilizarea unei asistențe financiare în valoare de 7,605 milioane de EUR. În urma procedurii bugetare din Consiliu și din Parlament și a încheierii unui acord pentru punerea în aplicare a subvenției între Comisie și autoritățile cipriote, subvenția a fost plătită Ciprului la 9 octombrie 2009.

România (inundații)

În iulie 2008, o parte destul de mare din teritoriul României a fost afectată de ploi abundente, care au condus la inundații grave și la alunecări de teren. Autoritățile române au solicitat asistență din partea Fondului de Solidaritate al Uniunii Europene la 1 octombrie 2008. Daunele directe totale au fost estimate la 471,42 milioane de EUR. Deoarece această sumă a rămas sub pragul de „catastrofă majoră” pentru România (566,84 de milioane de EUR, și anume, 0,6 % din venitul național brut – VNB – al României), reprezentând totuși aproximativ 83% din prag, cererea a fost evaluată pe baza criteriilor pentru așa-numitele „catastrofe regionale extraordinare”.

Regiunea afectată a fost o zonă coerentă, cuprinzând cinci județe din nord-estul României, cu o populație de 3,046 milioane de locuitori. A fost afectată cea mai mare parte a populației din zona respectivă, cu distrugerea parțială sau totală a proprietăților private și a culturilor agricole. S-au furnizat dovezi care să demonstreze repercusiunile grave și durabile asupra condițiilor de viață și a stabilității economice din regiune. S-au raportat daune majore în ceea ce privește infrastructura de bază, agricultura, silvicultura, șeptelul și locuințele particulare. Catastrofa a avut repercusiuni durabile asupra condițiilor de viață din regiune, deoarece au fost distruse circa 14 644 de gospodării, infrastructura de bază (apa/energia) a fost timp îndelungat indisponibilă, iar infrastructura de transport, grav deteriorată, a dus la izolarea totală a aproximativ 100 de localități. La 22 ianuarie 2009, Comisia a concluzionat că cererea îndeplinește criteriile pentru catastrofe regionale extraordinare și a propus acordarea unei subvenții în valoare de 11 785 377 EUR. Această subvenție a fost plătită autorităților române la data de 29 octombrie 2009, după finalizarea procedurii de rectificare a bugetului corespunzătoare și semnarea acordului de punere în aplicare.

Franța (furtuna Klaus)

La 24 ianuarie 2009, o furtună majoră („Klaus”) s-a abătut asupra sud-vestului Franței, ducând la daune grave. La 2 aprilie 2009, autoritățile franceze au prezentat Fondului de Solidaritate o cerere, în decursul termenului de 10 săptămâni după înregistrarea primelor daune.

În conformitate cu autoritățile franceze, furtuna a cauzat daune grave în special sectorului forestier, care reprezentau peste 60 % din daunele totale estimate, precum și întreprinderilor și gospodăriilor particulare (peste 25 % din daunele totale estimate). De asemenea, furtuna a cauzat daune semnificative infrastructurilor (transport, electricitate, apă și telecomunicații), precum și sectorului agricol, necesitând operații de curățare importante. Douăsprezece persoane și-au pierdut viața, ca o consecință directă a furtunii, iar peste 400 au fost rănite.

Comisia a estimat că daunele directe totale cauzate de furtună s-au ridicat la 3,805 miliarde EUR. Deoarece această cifră depășește pragul de 3,398 miliarde EUR (și anume, 3 miliarde EUR în prețurile din 2002) aplicabil Franței în 2009 pentru mobilizarea Fondului de Solidaritate, catastrofa s-a calificat drept „catastrofă naturală majoră” și s-a înscris astfel în principalul domeniu de aplicare al Regulamentului (CE) nr. 2012/2002. Cu toate acestea, alte daune invocate în cererea Franței, cum ar fi pierderile de venit și de producție ca urmare a întreruperii activităților economice și daunele ipotetice, cum ar fi valoarea estimată legată de pierderea potențialului pădurilor de captare a carbonului (care împreună se ridică la 1,220 miliarde EUR) nu au fost luate în considerare ca bază pentru calcularea asistenței, deoarece nu au fost considerate daune directe.

La 29 mai 2009, Comisia a propus mobilizarea unei asistențe financiare în valoare de 109 377 165 EUR. Procedura de rectificare a bugetului corespunzătoare a fost finalizată la 15 septembrie 2009. Comisia a plătit subvenția la 25 noiembrie 2009, după încheierea acordului de punere în aplicare cu Franța.

Italia (cutremurul din Abruzzo)

În aprilie 2009, un cutremur major a afectat regiunea Abruzzo din Italia, făcând ca 300 de persoane să își piardă viața și cauzând daune foarte importante. Autoritățile italiene au solicitat asistență financiară referitoare la cutremur în termenul de 10 săptămâni stabilit pentru cererile din Fondul de Solidaritate al Uniunii Europene.

Cutremurul a cauzat distrugeri grave ale infrastructurii de bază, gospodăriilor particulare, clădirilor publice, întreprinderilor și moștenirii culturale importante a regiunii și a adus prejudicii grave populației. Zonele afectate de cutremur au cuprins toată provincia L’Aquila, cea mai mare parte a regiunii Abruzzo și câteva zone învecinate. Capitala regională, L’Aquila, a fost deosebit de grav afectată, cel mai rău în centrul său istoric. Dintr-o populație totală de aproximativ 300 000 de persoane afectate de catastrofă, au fost raportați 300 de morți și 1 500 de răniți. Mii de persoane și-au pierdut casele și/sau întreprinderile private, iar aproximativ 30 000 de persoane au fost plasate în tabere de corturi pentru perioade lungi. Alte 32 000 de persoane au fost plasate în hoteluri și în locuințe private de pe coasta Mării Adriatice, iar despre aproximativ 20 000 de persoane s-a raportat că s-au mutat în locuințe private în afara regiunii. S-a constatat că o proporție semnificativă din clădirile inspectate în urma cutremurului erau complet nesigure. Catastrofa a afectat grav și situația socio-economică a întregii regiuni, activitatea economică fiind redusă drastic, dacă nu chiar oprită. Același lucru este valabil și pentru activitățile universității locale, la care sunt înscriși 27 000 de studenți, ceea ce a constituit un alt factor economic important pentru regiune.

Autoritățile italiene au estimat daunele directe totale la peste 10,212 miliarde EUR. Această sumă a reprezentat 0,67% din VNB al Italiei și depășește triplul pragului normal aplicabil Italiei pentru mobilizarea Fondului de Solidaritate de 3,4 miliarde EUR (și anume, 3 miliarde EUR în prețurile din 2002). Analiza realizată de serviciile Comisiei a arătat că metodele utilizate de Italia pentru estimarea diferitelor categorii de daune sunt foarte detaliate și corecte și că rezultatele sunt plauzibile. De fapt, estimarea daunelor directe totale părea să fie chiar modestă.

Prin urmare, cutremurul s-a calificat drept catastrofă naturală majoră și s-a înscris în principalul domeniu de aplicare al Fondului de Solidaritate al Uniunii Europene. Cererea a putut fi tratată în mod accelerat, astfel încât autoritățile italiene să poată primi ajutor cât mai repede posibil. Într-o decizie din data de 8 iunie 2009, Comisia a propus autorității bugetare mobilizarea unei asistențe financiare în valoare de 493 771 159 EUR. Procedura de rectificare a bugetului a fost finalizată la 20 octombrie 2009 și a fost urmată rapid de încheierea acordului de punere în aplicare la 11 noiembrie 2009. Subvenția a fost plătită la 30 noiembrie 2009.

FINANțARE

În 2009, Fondul de Solidaritate al Uniunii Europene a plătit o subvenție privind o cerere prezentată în toamna anului 2008 (secetă în Cipru). Proiectul preliminar de buget rectificativ corespunzător (nr. 10/2008)[2] a fost aprobat de autoritatea bugetară la 18 decembrie 2008.

Pentru cererile primite în 2009, fondul a fost mobilizat în trei cazuri. Proiectul preliminar de buget rectificativ nr. 1/2009[3] se referă la efectele inundațiilor care afectează România și a fost aprobat de autoritatea bugetară la 11 martie 2009. Proiectul preliminar de buget rectificativ nr. 7/2009[4] se referă la efectele furtunii Klaus din Franța și a fost aprobat de autoritatea bugetară la 15 septembrie 2009. Proiectul preliminar de buget rectificativ nr. 9/2009[5] se referă la efectele cutremurului din L’Aquila, Italia și a fost aprobat de autoritatea bugetară la 20 octombrie 2009. Plățile au putut fi efectuate după adoptarea deciziilor de subvenționare și după semnarea acordurilor de punere în aplicare.

Beneficiar | Catastrofă | Categorie | Valoarea ajutorului (EUR) |

Cipru | Secetă | Catastrofă naturală majoră | 7 605 445 |

România | Inundații | Catastrofă regională extraordinară | 11 785 377 |

Franța | Furtuna Klaus | Catastrofă naturală majoră | 109 377 165 |

Italia | Cutremurul din Abruzzo | Catastrofă naturală majoră | 493 771 159 |

Total | 622 539 145 |

ÎNCHEIERI

Articolul 8 alineatul (2) din regulamentul privind Fondul de Solidaritate prevede că nu mai târziu de șase luni de la expirarea perioadei de un an de la data plății subvenției, statul beneficiar are obligația de a prezenta un raport privind execuția financiară a subvenției (în continuare: un „raport de punere în aplicare”), împreună cu o declarație de justificare a cheltuielilor (în continuare: o „declarație de validitate”). La finalul acestei proceduri, Comisia decide încheierea asistenței din fond.

În cursul anului 2009, au fost încheiate două dosare ale Fondului de Solidaritate al Uniunii Europene. În ceea ce privește încheierea asistenței pentru cazul referitor la furtuna din 2005 din Estonia, pentru care s-a acordat ajutor financiar de 1 289 765 EUR, raportul de punere în aplicare a fost primit la 27 septembrie 2007. În urma unei evaluări detailate de către serviciile Comisiei, aceasta a trebuit să solicite autorităților estoniene informații suplimentare. Autoritățile estoniene au răspuns la 19 ianuarie 2009, declarând că valoarea cheltuielilor neeligibile se ridică la 4 430 EUR. Comisia a inițiat o procedură de recuperare, iar suma de 4 430 EUR a fost recuperată de la autoritățile estoniene la 1 iunie 2009. Apoi, dosarul a fost încheiat.

În cazul referitor la furtuna din 2005 din Lituania, s-a acordat Lituaniei un ajutor financiar de 378 910 EUR, iar raportul de punere în aplicare în limba lituaniană a fost primit la 10 octombrie 2007. După ce a fost tradus și verificat de către serviciile Comisiei, s-au solicitat informații suplimentare autorităților lituaniene. Declarația autorităților lituaniene a dovedit că au fost îndeplinite toate cerințele necesare pentru încheiere. Comisia a încheiat dosarul la 11 iunie 2009.

În 2009, Comisia a primit rapoartele finale de punere în aplicare pentru subvențiile acordate în 2007, din partea Greciei (cu privire la inundațiile din Evros din 2006), din partea Ungariei (cu privire la inundațiile din 2006), din partea Germaniei (cu privire la furtuna Kyrill din 2007) și din partea Franței (cu privire la furtuna Gamède din 2007). La sfârșitul perioadei acoperite de prezentul raport anual, evaluarea acestor rapoarte privind punerea în aplicare era în curs de desfășurare.

CONCLUZII

În 2009, Fondul de Solidaritate și-a dovedit încă o dată eficacitatea atunci când este vorba să se reacționeze la catastrofe majore, și anume prin mobilizarea de asistență financiară substanțială în termen rezonabil. Totuși, una dintre condiții este ca cererile să fie bine pregătite de către statul solicitant, astfel încât Comisia să nu fie nevoită să solicite clarificări sau informații suplimentare. În acest sens, practica stabilită de către serviciile Comisiei de a se oferi să revizuiască în mod informal cu autoritățile naționale competente proiectul lor de cerere înaintea prezentării sale oficiale s-a dovedit foarte eficientă. Țările care doresc să solicite ajutor din Fondul de Solidaritate sunt încurajate să profite de această oportunitate.

De fapt, în cazul celei mai mari catastrofe pentru care a fost vreodată solicitat Fondul de Solidaritate, ajutorul a putut fi plătit relativ rapid, doar în puțin mai mult de 5 luni de la data de introducere a cererii - în ciuda reconstituirii Parlamentului European ca urmare a alegerilor din iunie.

Anul 2009 a demonstrat, de asemenea, dificultățile legate de activarea Fondului de Solidaritate al Uniunii Europene în cazul catastrofelor cu evoluție lentă. Obligația de a prezenta cereri în termen de 10 săptămâni de la primele daune cauzate de catastrofă se confruntă cu dificultăți obiective în cazul catastrofelor precum seceta, pentru care stabilirea unei date precise de începere este practic imposibilă. Deși în cazul cererii din partea Ciprului s-a putut găsi o soluție operațională, ar fi preferabil să se includă în regulamentul privind Fondul de Solidaritate o dispoziție specifică pentru acest tip de catastrofe, care să facă inutilă „interpretarea” regulamentului. Comisia va aborda această chestiune în comunicarea sa privind viitorul Fondului de Solidaritate al Uniunii Europene, prevăzută a fi prezentată la începutul celui de-al doilea semestru al anului 2011.

Anexa 1: Cereri în curs și cereri noi prezentate fondului de solidaritate al uniunii europene în 2009

Țara solicitantă | Cipru | România | Franța | Italia |

Denumirea și natura catastrofei | Secetă | Inundații | Furtuna Klaus | Cutremurul din Abruzzo |

Data primelor daune | 22/04/2008 | 24/07/2008 | 24/01/2009 | 06/04/2009 |

Data cererii* | 01/07/2008 | 01/10/2008 | 02/04/2009 | 08/06/2009 |

Informații complete disponibile la | 01/07/2008 | 01/10/2008 | 02/04/2009 | 08/06/2009 |

Pragul pentru catastrofe majore (în milioane EUR) | 84,673 | 566,845 | 3 398,6 | 3 398,6 |

Daune directe totale (în milioane EUR) | 176,15 | 471,41 | 3 805,47 | 10 212,04 |

Categorie | majoră | regională | majoră | majoră |

Daune/prag | 208,03 % | 83,16 % | 111,97 % | 300,48 % |

Costul operațiunilor de urgență eligibile (în milioane EUR) | 59,45 | 390,81 | 462,91 | 2 004,14 |

Costul eligibil/ totalul daunelor | 33,74 % | 82,9 % | 12,16 % | 19,63 % |

Ajutor/cost eligibil | 12,79 % | 3,01 % | 23,63 % | 24,64 % |

Nivelul ajutorului (în % din totalul daunelor) | 4,31 % | 2,49 % | 2,87 % | 4,84 % |

Data deciziei de subvenționare | 30/03/2009 | 20/07/2009 | 27/10/2009 | 11/11/2009 |

Data acordului de punere în aplicare | 10/06/2009 | 03/09/2009 | 13/11/2009 | 11/11/2009 |

Ajutor acordat (în EUR) | 7 605 445 | 11 785 377 | 109 377 165 | 493 771 159 |

Anexa 2: Privire de ansamblu asupra cererilor prezentate fondului de solidaritate al uniunii europene începând din 2002

2 | CZ | Inundații | 2 300 | majoră | 129 |

3 | FR | Inundații (Le Gard) | 835 | regională | 21 |

4 | DE | Inundații | 9 100 | majoră | 444 |

Totalul ajutorului pentru cererile din 2002 | 728 |

2 0 0 3 | 1 | ES | Scurgeri de produse petroliere (Prestige) | 436 | regională | 8,626 |

2 | IT | Cutremur (Molise/Apulia) | 1 558 | regională | 30,826 |

3 | IT | Erupție vulcanică (Etna) | 894 | regională | 16,798 |

4 | IT | Inundații (nordul Italiei) | (1 900) | (majoră) | Respins |

5 | GR | Intemperii hibernale | (de precizat) | (majoră?) | Respins |

6 | PT | Incendii forestiere | 1 228 | majoră | 48,539 |

7 | FR | Incendii forestiere (în sudul Franței) | 531 | (regională) | Respins |

8 | ES | Incendii forestiere (frontiera portugheză) | 53 | țara învecinată | 1,331 |

9 | MT | Inundații | 30 | majoră | 0,961 |

10 | IT | Inundații (Friuli-Venezia Giulia) | (525) | (regională) | Respins |

Totalul ajutorului pentru cererile din 2003 | 107,081 |

2 0 0 4 | 1 | FR | Inundații (delta fluviului Rhone) | 785 | regională | 19,625 |

2 | ES | Inundații (Malaga) | (73) | (regională) | Respins |

3-9 | ES | Incendii forestiere (șapte cereri) | (480) | (regională) | Toate șapte respinse |

10 | SK | Inundații | (29) | (regională) | Respins |

11 | SI | Cutremur | (13) | (regională) | Retras |

Totalul ajutorului pentru cererile din 2004 | 19,625 |

2 0 0 5 | 1 | SK | Furtună (Tatras) | 203 | majoră | 5,668 |

2 | IT | Inundații (Sardinia) | (223, supraestimate) | (regională) | Respins |

3 | EE | Furtună | 48 | majoră | 1,29 |

4 | LV | Furtună | 193 | majoră | 9,487 |

5 | SE | Furtuna „Gudrun” | 2 297 | majoră | 81,725 |

6 | LT | Furtună | 15 | țara învecinată | 0,379 |

7 | GR | Inundații (Evros) | (112) | (regională) | Respins |

8 | RO | Inundațiile din primăvară | 489 | majoră | 18,798 |

9 | BG | Inundațiile din primăvară | 222 | majoră | 9,722 |

10 | BG | Inundațiile din vară | 237 | majoră | 10,632 |

11 | RO | Inundațiile din vară | 1 050 | majoră | 52,4 |

12 | AT | Inundații (Tirol/Vorarlberg) | 592 | regională | 14,799 |

Totalul ajutorului pentru cererile din 2005 | 204,905 |

2 0 0 6 | 1 | UK | Explozia de la depozitul de carburant de la Buncefield | (700) | (regională) | Retras |

2 | GR | Inundații (Evros) | 372 | regională | 9,306 |

3 | HU | Inundații | 519 | majoră | 15,064 |

4 | ES | Incendii forestiere (Galicia) | (91) | (regională) | Respins |

Totalul ajutorului pentru cererile din 2006 | 24,370 |

2 0 0 7 | 1 | DE | Furtuna „Kyrill” | 4750 | majoră | 166,9 |

2 | FR | La Réunion, ciclonul „Gamede” | 211 | regională | 5,29 |

3 | ES | Inundații (El Hierro) | (18) | (regională) | Respins |

4 | ES | Inundații (La Mancha) | (66) | (regională) | Respins |

5 | UK | Inundații | 4 612 | majoră | 162,387 |

6 | CY | Incendii forestiere | (38) | (regională) | Respins |

7 | ES | Incendii forestiere (Insulele Canare) | (144) | (regională) | Respins |

8-16 | IT | Nouă cereri pentru incendii forestiere în nouă regiuni | - | (regională) | Inadmisibilă, termen nerespectat |

17 | FR | Furtuna „Dean” (Martinica) | 509 | regională | 12,78 |

18 | GR | Incendii forestiere | 2 118 | majoră | 89,769 |

19 | SI | Inundații | 233 | majoră | 8,254 |

Totalul ajutorului pentru cererile din 2007 | 445,380 |

2 0 0 8 | 1 | CY | Secetă | 165,4 | majoră | 7,605 |

2 | RO | Inundații | 471,4 | regională | 11,785 |

Totalul ajutorului pentru cererile din 2008 | 19,390 |

2 0 0 9 | 1 | FR | Furtuna Klaus | 3 805,5 | majoră | 109,377 |

2 | IT | Cutremur (Abruzzo) | 10 212,0 | majoră | 493,771 |

3 | GR | Incendii forestiere 09 | (152,8) | (regională) | Respins |

4 | CY | Furtuni 09 | (2,6) | (regională) | Respins |

5 | GR | Inundații (Evia) | (83,2) | (regională) | Respins |

6 | IT | Torente noroioase (Messina) | (598,9) | (regională) | Respins |

Totalul ajutorului pentru cererile din 2009 | 603,148 |

Totalul general al ajutorului aprobat din 2002 | 2 151,899 milioane EUR |

[1] Detaliile privind evaluarea acestor cereri vor fi prezentate în raportul anual pentru 2010.

[2] COM (2008) 731; Bugetul rectificativ nr. 11/2008, adoptat la 18 decembrie 2008, JO L 27, din 30/1/2009.

[3] COM (2009) 22; Bugetul rectificativ nr. 1/2009, adoptat la 11 martie 2009, JO L 99, din 17/4/2009.

[4] SEC(2009) 827; Bugetul rectificativ nr. 7/2009, adoptat la 15 septembrie 2009, JO L 293, din 10/11/2009.

[5] COM (2009) 448; Bugetul rectificativ nr. 9/2009, adoptat la 20 octombrie 2009, JO L 326, din 11/12/2009.